Il melangolo

Il melangolo (ofiçialménte Il nuovo melangolo) a l'é 'na câza editôa zenéize ch'a l'à a seu sêde inta Stràdda de Pòrta Soprànn-a, into sestê do Meu.

 Stöia 
A câza editôa a l'é stæta fondâ do 1976 da-o Carlo Angelino e da l'Elio Gioanola, di profesoî do dipartiménto de filozofîa de l'Universcitæ de Zêna che gh'àn dæto da sùbito 'n indirìsso editoriâle bén bén caraterizòu, insémme a tréi studénti: l'Adolfo Beverini, o Vittorio Bo e o Renato Sartoris. O nómme çernûo pi-â socjêtæ o vêgne da quéllo, prinçipalménte leterâio, di çetroìn amâi, mensonæ da l'Eugenio Montale inta seu Elegia di Pico Farnese.

Do 1989 i fondatoî do Melangolo àn çedûo a l'Einaudi o 51% de seu partecipaçioìn, co-a câza editôa ch'a l'é coscì anæta aprêuvo a-i fæti de quélla socjêtæ, intrâ no goæi dòppo into grùppo Elemond. A ògni mòddo, za do 1996, i doî sòcci fondatoî ch'êan restæ inte l'inpréiza, l'Angelino e o Sartoris, àn tórna acatòu a quöta ch'àivan çedûo e l'Elemond, con l'agiùtto de 'na dêxénn-a d'amîxi cómme o Roberto Cerati, ecs diretô comerciâle de l'Einaudi, o Francangelo Scapolla, stanpòu con Microart's e editô con Le Mani, e o Francesco Casà, ecs manager ch'o l'àiva pigiòu a càrega de diretô editoriâle. A câza editôa, coscì ricostitoîa, a l'é stæta dónca rinominâ o Nuovo Melangolo.

 Pubricaçioìn 
Il melangolo o cûa a pubricaçión de sàzzi in sce vàrie matêie, cómme filozofîa, antopologîa, antighìstica e letiatûa, a ògni mòddo co-ina fórte specializaçión in sciâ filozofîa. Dæto che, de média, o l'à pubricòu ciù de 10 volùmmi a l'ànno, inta clascificaçión de l'ISTAT o l'é conscideròu cómme 'n editô de grandéssa média.

Tra i lìbbri de sucésso pubricæ da-a câza editôa se peu aregordâ e Lezioni di Heidegger e Il concetto di Dio dopo Auschwitz de l'Hans Jonas e Conde e Le voci do Claudio Magris. A produçión editoriâle a l'é articolâ in sce ciù colànn-e, co-e sêi ciù inportànti ch'én: Nugae, arecugéita de lìbbri da portâ inta stàcca, Lecturae, formâ da scrîti de crìtica e leterâia, Opuscola, dedicâ a-a filozofîa, Opera, ch'a l'arechéugge de lóngo òpere filozòfiche ma pò-u ciù contenporànie, Kum!, òpere do penscêo eoropêo d'ancheu repigiæ da-o festival d'Ancónn-a co-o mæximo nómme, e a Filosofia della formazione, dedicâ a sta disciplìnn-a chi. Gh'é ascì 'na colànn-a dedicâ a têmi ò outoî ligùstichi, ciamâ Melangolo Genova. 

Pe de ciù, Il melangolo o cûa a pubricaçión de dôe revìste de lóngo de filozofîa, sàiva a dî Eldos, dirètta da l'Angelino, e Estetica, dirètta da-o Massimo Cacciari, tùtte dôe a cadénsa semestrâle. 

 Nòtte 

 Colegaménti estèrni 



Categorîa:Inpréize da Ligùria